LT Europos Sąjungos oficialusis leidinys L 139/29

KOMISIJOS SPRENDIMAS

2009 m. birželio 3 d.

kuriuo sudaroma konsultacinė ekologinės gamybos ekspertų grupė

(2009/427/EB)

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

kadangi:

(1) 2007 m. birželio 28 d. Tarybos reglamente (EB) Nr. 834/2007 dėl ekologinės gamybos ir ekologiškų produktų ženklinimo ir panaikinančiame Reglamentą (EEB) Nr. 2092/91 (1) apibrėžti ekologinei gamybai keliami tikslai bei taikytini principai ir nustatyti pagrindiniai ekologiškų augalininkystės, gyvulininkystės ir akvakultūros produktų gamybos, ženklinimo ir kontrolės reikalavimai.

(2) 2004 m. birželio mėn. priimtame Komisijos komunikate Tarybai ir Europos Parlamentui „Europos veiksmų planas dėl ekologiškai švarių maisto produktų ir ekologinės žemdirbystės“ (2) Komisija išreiškė ketinimą įvertinti situaciją, nustatyti politikos plėtros pagrindą ir numatyti bendrą strateginę ekologinio ūkininkavimo indėlio į bendrąją žemės ūkio politiką viziją. Visų pirma, Europos veiksmų plane dėl ekologiškai švarių maisto produktų ir ekologinės žemdirbystės rekomenduojama sukurti nepriklausomų ekspertų grupę, kuri teiktų technines konsultacijas (11 veiksmas).

(3) Kad galėtų priimti sprendimą dėl leidimo ekologinio ūkininkavimo ir perdirbimo procese naudoti tam tikrus produktus, medžiagas ir metodus, sukurti ar tobulinti ekologinei gamybai taikomas taisykles ir svarstyti kitus, bendresnius, su ekologine gamyba susijusius klausimus, Komisijai gali prireikti techninių konsultacijų. Tai sudėtingos ir nemažai laiko reikalaujančios užduotys, kurioms atlikti būtina aukšta specializacija.

(4) Todėl būtina sudaryti ekologinės gamybos ekspertų grupę ir apibrėžti jos uždavinius bei struktūrą.

(5) Ši ekspertų grupė turėtų padėti užtikrinti galimybę lengvai pasinaudoti aukštos kvalifikacijos įvairių sričių, susijusių su ekologine gamyba, specialistų technine patirtimi.

(6) Ekspertų grupę turėtų sudaryti ekologinės gamybos srities mokslininkai ir kiti ekspertai; ji turėtų Komisijai teikti nepriklausomas, aukštos kokybės ir skaidrias technines konsultacijas.

(7) Reikėtų numatyti grupės nariams taikytinas informacijos atskleidimo taisykles, kurios neprieštarautų Komisijos sprendimo 2001/844/EB (EAPB, Euratomas) (3) priede išdėstytoms Komisijos saugumo taisyklėms.

(8) Grupės narių asmens duomenys turėtų būti tvarkomi pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (4),

NUSPRENDĖ:

1 straipsnis

Konsultacinė ekologinės gamybos ekspertų grupė

Sudaroma konsultacinė ekologinės gamybos ekspertų grupė (toliau – grupė).

2 straipsnis

Užduotis

Grupės užduotis – padėti Komisijai:

a) vertinti produktus, medžiagas ir metodus, kuriuos galima naudoti ekologinės gamybos procese, atsižvelgiant į Reglamente (EB) Nr. 834/2007 nustatytus tikslus ir principus;

b) patobulinti esamas taisykles ir sukurti naujas gamybos taisykles;

c) skatinti keitimąsi ekologinės gamybos srities gerąja patirtimi.

3 straipsnis

Konsultacijos

1. Komisija gali konsultuotis su grupe visais su ekologine gamyba susijusiais klausimais.

2. Grupės pirmininkas gali pasiūlyti Komisijai tam tikrais specifiniais klausimais pasikonsultuoti su grupe.

4 straipsnis

Narystė. Narių skyrimas

1. Grupę sudaro 13 narių.

2. Grupės narius, rinkdamasi iš 2 straipsnyje ir 3 straipsnio 1 dalyje minėtų sričių specialistų, pateikusių paraiškas pagal viešą kvietimą, skiria Komisija. Be to, Komisija gali sudaryti kandidatų, kurie negalėjo būti paskirti nuolatiniais grupės nariais, nors per atrankos procedūrą buvo pripažinti tinkamais jais tapti, sąrašą.

3. Šį sąrašą būtų galima pasitelkti keičiant grupės narius arba skiriant pogrupių narius.

4. Grupės ir pogrupių nariai skiriami individualiai; jie konsultuoja Komisiją nepriklausomai nuo bet kokių išorinių veiksnių.

5. Grupės nariai skiriami trejų metų kadencijai su galimybe ją pratęsti, bet negali eiti pareigų daugiau kaip tris kadencijas iš eilės. Jie eina pareigas, kol vadovaujantis 6 dalimi į jų vietą paskiriami kiti nariai arba iki savo kadencijos pabaigos.

6. Nariai, kurie nebegali veiksmingai dalyvauti grupės darbe, atsistatydina arba nesilaiko šio straipsnio 4 dalyje arba Sutarties 287 straipsnyje nustatytų sąlygų, gali būti pakeisti kitais nariais iki savo kadencijos pabaigos.

7. Individualiai paskirti nariai kiekvienais metais pasirašo įsipareigojimą veikti visuomenės interesų labui ir deklaraciją, kurioje nurodo, ar turi kokių nors interesų, galinčių turėti įtakos jų objektyvumui. Per kiekvieną posėdį jie deklaruoja visus su dienotvarkėje numatytais klausimais susijusius specifinius interesus, kurie gali kelti abejonių dėl tų narių nepriklausomumo.

8. Individualiai paskirtų grupės ir pogrupių narių bei asmenų, įtrauktų į kandidatų sąrašą, pavardės skelbiamos Žemės ūkio ir kaimo plėtros generalinio direktorato interneto svetainėje ir ekspertų grupių registre. Šios pavardės kaupiamos, tvarkomos ir skelbiamos pagal Reglamentą (EB) Nr. 45/2001.

5 straipsnis

Veikimas

1. Komitetas paprastąja balsų dauguma iš savo narių išsirenka pirmininką ir du pirmininko pavaduotojus.

2. Pritariant Žemės ūkio ir kaimo plėtros generaliniam direktoratui, specifiniams klausimams nagrinėti gali būti sudaromi pogrupiai, kurių veiklos sąlygas nustato grupė. Tokie pogrupiai veiklą baigia, kai atlieka jiems pavestą užduotį. Pogrupius sudaro iki 7 narių, kurie gali būti grupės nariai arba asmenys iš 4 straipsnio 3 dalyje nurodyto sąrašo.

3. Komisijos atstovas gali prašyti ekspertų ar stebėtojų, turinčių specifinės kompetencijos darbotvarkėje numatytu klausimu, dalyvauti grupės ar pogrupio svarstymuose, jei tai yra naudinga arba būtina.

4. Grupės arba pogrupio svarstymuose gauta informacija neatskleidžiama, jei, Komisijos nuomone, ta informacija susijusi su konfidencialiais klausimais.

5. Grupės ir jos pogrupių posėdžiai paprastai vyksta Komisijos patalpose laikantis jos nustatytos tvarkos ir tvarkaraščio. Komisija teikia sekretoriato paslaugas. Grupės ir jos pogrupių posėdžiuose gali dalyvauti kiti suinteresuoti Komisijos pareigūnai.

6. Vadovaudamasi standartinėmis Komisijos priimtomis darbo tvarkos taisyklėmis (5) grupė priima savo darbo tvarkos taisykles.

7. Komisija gali atitinkamo dokumento originalo kalba internete skelbti grupės posėdžių darbotvarkę, protokolus, visas santraukas, išvadas, dalines išvadas arba darbinius dokumentus.

6 straipsnis

Posėdžių išlaidos

Komisija, vadovaudamasi Komisijos taisyklėmis dėl išorės ekspertų išlaidų kompensavimo, apmoka narių ir ekspertų kelionės išlaidas ir prireikus su grupės veikla susijusias pragyvenimo išlaidas.

Už paslaugas, suteiktas pagal šį sprendimą, nemokamas joks užmokestis.

Posėdžių išlaidos padengiamos neviršijant metinio biudžeto, kurį grupei skiria atsakingos Komisijos tarnybos.

7 straipsnis

Įsigaliojimas

Sprendimas įsigalioja jo paskelbimo Europos Sąjungos oficialiajame leidinyje dieną.

Priimta Briuselyje, 2009 m. birželio 3 d. Komisijos vardu Mariann FISCHER BOEL Komisijos narė

(1) OL L 189, 2007 7 20, p. 1.

(2) SEC(2004) 739.

(3) OL L 317, 2001 12 3, p. 1.

(4) OL L 8, 2001 1 12, p. 1.

(5) SEC(2005) 1004.